
Александра Мокрањац
 архитект 
Александра Мокрањац, 
рођена је живи и ради у Београду. 

Дипломирала је на Архитектонском факултету у Београду 1988., смер пројектовање у класи проф. Дејана Настића, оценом 10 за пројекат градског хотела делукс категорије (Београд, Косанчићев венац / Ул. Карађорђева). Запослена од 1989., стручни испит положила је 1991., као пројектант-сарадник на архитектонско-грађевинским пројектима стамбених/пословних објеката (Синтеза, д. п.). Самосталну делатност имала је 1994. – 1996., а у периоду 1996. – 2001. аутор је и коаутор идејних и главних арх.-грађ. пројеката (Тим д. о. о.), као и сарадник више архитектонских бироа на идејним и главним арх. пројектима. 

Члан је УЛУПУДС-а, од 2002. – у статусу самосталног уметника, а ИКС од 2003. 

Учествовала је на Заједничкој изложби новопримљених чланова УЛУПУДС-а 2002., на 28. и 34. Салону архитектуре у Београду (мпу – 2006. и 2012.), 38. Мајској изложби 2006., као и ауторским излагачким паноом на изложби Портрети архитеката УЛУПДС-а 1953. – 2010.

Међу значајније реализоване ауторске пројекте убраја реконструкцију Ресторана са кухињом Обласне контроле лета (окл), Аеродром Никола Тесла у Београду (2004. – 2006.). 

Поред пројектовања, писање о Архитектури (са великим А), сегмент је јавног деловања на који се као интелектуалац сматра обавезном. Низ текстова са тематиком архитектонског наслеђа публикован је у јавним гласилима (Архитектура између мита и реалности; Незнање или зла намера; Слом Улице Палмотићеве...). Преглед културолошких аспеката архитектуре представљала је на излагањима /симпозијумима – Лозана 2005. – AntiBabylone, L'humanite entre le Mythe et la Realite; Београд 2006. Етнографски музеј Београда, Yubin Међународни културни центар – Самјуел Бекет у светлости пасије деконструктивизма. 
Пресек и опште карактеристике запостављања и намерног уништавања архитектонског наслеђа Београда, изложила је у емисији Архитектура пред светским изазовом, премијерно емитованој на РТС 2, 17. фебр. 2009. 

Од 2010. на позив академика Милана Лојанице сарадник је Речника ликовних појмова САНУ, за област Архитектуре. 
Књигу Антологија Архитектуре и Цивилизације, у поднаслову Минимум знања становника и симпатизера српског говорног подручја, објавио је Службени Гласник, Београд 2012.
Рецензенти књиге су академици, реномирани посленици и професори архитектуре – Ђорђре Злоковић, Милан Лојаница, и Бранислав Митровић. У својим надахнутим, аналитичним освртима-приказима сложни су у томе да је књига – концептуално и реализацијом оригинално ауторско дело које након дефиниције самог појма Архитектура, разматра развој урбанитета у Србији почев од Лепенског Вира, док у најобимнијем средишњем делу, насловљеном Хрестоматија о граду – излаже спрегу архитектонско-цивилиза-цијске условљености градова света, од пра-настанка до данашњег доба.
Антологија Архитектуре и Цивилизације, награђена је на 57. Међународном сајму књига у Београду, наградом УЛУПУДС за есејистику.
Александра Мокрањац, дипл. инж. арх.

Самостални уметник, члан УЛУПУДС-а
Београд, јануар 2013.

